|  |  |  |
| --- | --- | --- |
| ZnakRZS | Република Србија  Републички завод за статистику | ISSN 0353-9555 |
| **САОПШТЕЊЕ** | | **ДД60** |
| број 131 - год. LXVIII, 30.05.2018. | |  |
| **Статистика образовања** | | СРБ131 ДД60 300518 |

Анкета о образовању одраслих, 2016.

**Анкета о oбразовању одраслих (*Adult Education Survey – AES)*** спроведена је по други пут у Републици Србији 2016. године.

Према добијеним резултатима, **стопа учешћа одраслих у неком облику формалног или неформалног образовања или обука** износи **19,8%**, што је нешто више него 2011. године (16,5%), али је знатно испод просека земаља чланица Европске уније (45,1%).

У неком виду образовања и обуке у периоду од 12 месеци који су претходили анкетирању заступљеније су жене (21,4%) него мушкарци (18%). Стопа учешћа је највећа међу популацијом старости 25–34 године (29,2%).

**Подаци показују да у целоживотном образовању најчешће учествује жена старости 25–34 године, са стеченим високим образовањем, која је запослена и живи у граду.**

**1. Учешће одраслих у формалном и/или неформалном образовању и обукама (%)**

|  |  |  |  |  |
| --- | --- | --- | --- | --- |
|  | | Укупно | Mушкарци | Женe |
|  |  |  |  |  |
| **Укупно** |  | **19,8** | **18,0** | **21,4** |
| Старосне групе | 25–34 | 29,2 | 26,2 | 32,4 |
| 35–49 | 23,5 | 21,3 | 25,7 |
| 50–64 | 10,5 | 9,6 | 11,4 |
| Највише завршено образовање | Основно образовање | / | / | / |
| Средње образовање | 14,2 | 13,7 | 14,7 |
| Високо образовање | 39,9 | 35,4 | 43,6 |
| Радни статус | Запослени | 32,5 | 26,9 | 39,1 |
| Незапослени | 11,0 | 10,2 | 11,8 |
| Неактивни | 9,8 | 11,4 | 8,7 |
| Степен урбанизације | Градови | 27,3 | 24,7 | 29,6 |
| Мањи градови и приградска насеља | 21,0 | 19,9 | 22,2 |
| Сеоска подручја | 12,7 | 11,6 | 13,8 |

/ – Мали број појаве – процене нису рађене.

Највише у образовању и обукама учествују запослена лица (32,5% свих запослених). Лица која су похађала неки курс, радионицу или приватне часове углавном су високо образована и сврстана су у групу занимања „Менаџери, професионалци, техничари и сарадници“ (графикон 1).

**Граф. 1. Учешће запослених лица у формалном или неформалном образовању и обукама по занимању (%)**

Од испитаника који су учествовали у образовању/обукама највише их је учествовало у неком облику неформалног образовања. Углавном су то високообразовани испитаници, старости 25–34 године.

**2. Учешће одраслих у неформалном образовању и обукама (%)**

|  |  |  |  |  |
| --- | --- | --- | --- | --- |
|  | | Укупно | Mушкарци | Женe |
|  |  |  |  |  |
| **Укупно** |  | **18,2** | **17,0** | **19,4** |
| Старосне групе | 25–34 | 23,7 | 22,0 | 25,4 |
| 35–49 | 22,8 | 21,2 | 24,4 |
| 50–64 | 10,5 | 9,6 | 11,3 |
| Степен образовања | Основно образовање | / | / | / |
| Средње образовање | 12,7 | 12,7 | 12,6 |
| Високо образовање | 37,4 | 33,6 | 40,6 |
| Радни статус | Запослени | 31,6 | 26,6 | 37,5 |
| Незапослени | 9,5 | / | 9,9 |
| Неактивни | 6,9 | / | / |

/ – Мали број појаве – процене нису рађене.

Највећи број програма неформалног образовања у којима учествују одрасли у вези је са послом (могућности запошљавања, напредовање у послу, да би се задржао постојећи или добио нови посао и сл.).

У просеку, одрасли су учествовали у 1,8 активности неформалног образовања. Најчешће је то била инструктажа на послу која се одржавала у радно време и за коју је трошкове платио послодавац.

**Граф. 2. Тип активности неформалног образовања које је у вези са послом (%)**

Приближно 80% испитаника није учествовало ни у каквом облику формалног или неформалног образовања. Скоро половина испитаника (47%) желело је да учествује у неком виду образовања, али су били спречени првенствено због трошкова образовања/обуке, породичних разлога, распореда обука, тј. преклапања са радним временом и неодговарајуће понуде обука (графикон 3).

**Граф. 3. Разлози за неучествовање у формалном или неформалном образовању/обукама (%)**

Већина испитаника учествује у неком од облика информалног учења. Око две трећине њих нова знања стиче тако што користи компјутер (65,8%). Од члана породице, пријатеља или колега учи 63,6% а преко телевизије/радија, видеа око 60%. У знатној мери (57,5%) испитаници уче и из штампаних материјала (књиге, стручни часописи и др.), а у најмањој мери обилазећи музеје, библиотеке, центре за учење и сл. (графикон 4).

**Граф. 4. Начини информалног учења (%)**

Целоживотно учење у Републици Србији, иако бележи пораст у односу на претходни циклус истраживања (AES 2011), и даље је значајно мање од просека земаља ЕУ (45,1%). Међу чланицама ЕУ, нижу стопу учешћа у целоживотном учењу од Србије имају само Грчка и Румунија. Међутим, у поређењу са земљама у окружењу које су спровеле истраживање (Босна и Херцеговина, Албанија, БЈР Македонија), одрасли у Србији у већем обиму учествују у образовању и обукама (графикон 5).

**Граф. 5. Стопа учешћа одраслих у целоживотном учењу по земљама (%)**

Анкета о образовању одраслих је једно од ретких истраживања које обезбеђује и податке о знању страних језика.

Према сопственој изјави, близу 40% испитаника старости 25–64 године служи се једним страним језиком, око 20% користи два језика, док на три или више страних језика може да комуницира око 20% испитаника. Највише испитаника користи енглески језик, затим хрватски, руски, босански и немачки (графикон 6).

**Граф. 6. Самопроцена знања страних језика**

**Напомена:** По званичној AES методологији, испитаник сам процењује своје знање страних језика, а страним језицима сматрају се и језици народа бивше Југославије.

**Методолошка објашњења**

**Циљ** Анкете о образовању одраслих јесте да се прикупе подаци о учешћу одраслих (лица старости 25–64 године) у образовању и обукама (формалном и неформалном образовању, као и информалном учењу). Спровођење истраживања је од посебног значаја, имајући у виду да је засновано на стандардизованој методологији за све државе чланице Европске уније и да обезбеђује међународно упоредиве податке.

Спроводи се у петогодишњој периодици, а период посматрања је 12 месеци који су претходили реализацији анкете.

Истраживање је спроведено у складу са Законом о званичној статистици („Службени гласник РС“, број 104/09) и уредбом Европске комисије број 1175/2014 од 30. октобра 2014. о изради и развоју статистике образовања и целоживотног учења.

Анкета је спроведена на територији Републике Србије без Косова и Метохије, на планираном узорку од 7.200 домаћинстава. Реализовани узорак је 4.993 испитаника старости 25–64 године (један случајно изабрани испитаник у једном домаћинству изабраном у узорак).

**Образовање одраслих** обухвата све активности учења током живота (након завршетка почетног образовања) ради унапређења знања, вештина и компетенција са личног и социјалног аспекта, као и са становишта у вези са запослењем.

**Формално образовање**

Под формалним образовањем подразумева се структурисан и институционализован систем који прописује држава (код нас је то Министарство просвете, науке и технолошког развоја). Формално образовање подразумева: утврђен циљ и ниво образовања, план и програм, правила за приступ вишем нивоу образовања, одржава се у образовним институцијама које су у систему формалног образовања. Завршавањем формалног образовања добијају се сведочанства и дипломе које су признате од стране надлежног министарства.

**Неформално образовање**

Неформално образовање / неформална обука подразумева институционализовано учење које се одвија у оквиру структурисаних програма, али није у систему формалног образовања. То су организовани процеси учења који су намењени оспособљавању за рад и друге активности, као и за лични развој. Неформално образовање се реализује у виду: курсева, радионица и семинара, инструктаже/обуке на послу и приватних часова.

**Информално учење**

Информално учење је учење које је планирано, али није организовано и структурисано (није институционализовано). Оно обухвата учење у породици, на радном месту или у свакодневном животу, на начин самоучења, породичног или друштвеног учења. Подразумева: учење уз помоћ члана породице, пријатеља, колеге; коришћење разних штампаних материјала (књиге, стручни часописи); коришћење компјутера, материјала са интернета; коришћење разних телевизијских, радио, видео или аудио материјала.

|  |
| --- |
| Контакт: nadezda.bogdanovic@stat.gov.rs, тел.: 011 2412-922, локал 285  Издаје и штампа: Републички завод за статистику, 11 050 Београд, Милана Ракића 5  Tелефон: 011 2412-922 (централа) • Tелефакс: 011 2411-260 • www.stat.gov.rs Одговара: др Миладин Ковачевић, директор  Tираж: 20 ● Периодика излажења: петогодишња |